Ши Жиньпин

Ши Жиньпин (, Xí Jìnpíng, 1953 оны 6 дугаар сарын 15-нд Бээжин хотод төрсөн) - 2013 оны 3-р сарын 14-ний өдрөөс хойш БНХАУ-ын даргаар ажиллаж буй, Хятадын төрийн зүтгэлтэн, улс төрч юм.

Тэрбээр 2012 оны 11-р сарын 15-ны өдөр Хятадын Коммунист Намын Ерөнхий нарийн бичгийн даргаар сонгогдсон.

Ши Жиньпин бол Хятадын улс төрийн системийн хамгийн өндөр албан тушаалтан юм. Тэрбээр 2012 оны 11-р сарын 15-нд огцорсон БНХАУ-ын дарга Ху Жиньтаог залгамжлан ажиллаж байна.

Тэрбээр олон улсад өөрийн улс төрийн өрсөлдөгчөө нугачин дардаг арга барил, хүний амьдралын бүх хэсгийг тагнан удирдах оролдлого, Шинжиан дахь уйгар үндэстнүүдийг хомроглон хорих үйл ажиллагаа, үндэстний цөөнхийн эсрэг бодлого, Хятадын үндсэрхэг үзлийг өөгшүүлэн дэвэргэх хандлага, эдийн засгийн хаалттай бодлого, хүний эрхийг үл тоодог үзэл зэргээсээ үүдэн хүчтэй шүүмжлэл дагуулдаг.

 Намтар 
Ши Жиньпин 1953 оны 6 дугаар сарын 15-нд Бээжин хотод төрсөн. Хятадын дийлэнх олонх болсон Хан үндэстэн. Эцэг Ши Жунсюнь (1913—2002)  Шэньси мужийн Фупин дүүргээс гаралтай, 1930-аад оны үед Мао Зэдунтэй ойр хамтран зүтгэж, 1949 онд БНХАУ байгуулагдахад өндөр албан тушаал хашиж байсан бөгөөд 1959-1962 онуудад Төрийн Зөвлөлийн орлогч дарга (Ерөнхий сайдын орлогч) байсан. 

Ши Жиньпиний эцэг өндөр алба хашиж байсан тул түүний бага нас хангалуун байсан боловч 1962 онд түүний аавыг намын эсрэг хуйвалдаанд буруутгаж байжээ. 1965 онд эцэг Ши Жунсун Бээжингээс Хэнань муж руу хөөгдөн цөллөгдөж, "Соёлын хувьсгал"-ын үеэр (1966-1976) баривчлагдаж байжээ. 

Хэлмэгдүүлэлт Ши Жиньпинг мөн тойроогүй ажээ. 1969 онд залуу Ши-г "хөдөлмөрөөр хүмүүжүүлэх лагерт" БНХАУ-ын Шэньси мужийн хамгийн ядуу дүүргийн нэг Янчуань тосгон руу илгээсэн байна. 

Тэнд бараг долоон жилийн турш Ши Жиньпин их хүнд нөхцөлд амьдарсан байна: Түүний гэр нь агуй, тоосгон дээрх нимгэн хөнжил нь түүний ор, хувин нь түүний бие засах газар байсан гэдэг.  

1971 онд Хятадын Хувьсгалт залуучудын Эвлэлд элсчээ. 

1974 онд түүний аав нь шоронд байсан боловч Ши Жиньпин Хятадын Коммунист намд (ХКН) элсэж, яваандаа тосгоны намын байгууллагын нарийн бичгийн дарга болжээ. 

1975 онд Ши Жиньпин нэр хүндтэй Бээжингийн Чинхуа их сургуулийн хими, технологийн ангид элсэн оржээ. 1979 онд дунд сургуулиа төгсөөд хэсэг хугацаанд Төрийн Зөвлөл болон Цэргийн төв Зөвлөлийн Тамгын газрын нарийн бичгийн даргаар ажиллаж байжээ.

1985 онд Ши Фужиан мужийн Фужоу хотын намын хорооны нарийн бичгийн дарга болжээ. Дараа нь мужийн захирагч, Жэжян мужийн намын хорооны нарийн бичгийн дарга болж дэвшсэн байна. Үүний дараа тэрбээр Хятадын удидлагын жинхэнэ төв болох Улс төрийн Товчоо, түүний Байнгын хороонд орохоосоо өмнө Шанхай хотын намын хорооны нарийн бичгийн даргаар ажиллаж байжээ.

2012 оны 11 дүгээр сард болсон ХКН-ын XVIII Их хурлаар Ши Жиньпин ХКН-ын Ерөнхий нарийн бичгийн даргаар сонгогдсон байна. 

2013 оны 3 дугаар сарын 14-нд Бүх Хятадын Ардын төлөөлөгчдийн хурлаар БНХАУ-ын даргаар сонгогдсон.

 Ши Жиньпин Монголд 
2008 оны 6-р сарын 19-нд БНХАУ-ын дэд дарга Ши Жиньпин Монгол улсад анх айлчилж байсан.

2014 оны 8 дугаар сард БНХАУ-ын дарга Ши Жиньпин Монгол Улсад төрийн айлчлал хийж, хоёр улсын харилцааны түвшнийг дээшлүүлж, Иж бүрэн стратегийн түншлэлийн харилцааг тогтоон хөгжүүлж байна.

 Цахим холбоос 

 Намтар (англиар)
 https://www.nytimes.com/2013/03/15/world/asia/chinas-new-leader-xi-jinping-takes-full-power.html
 https://www.theguardian.com/world/2013/mar/14/xi-jinping-installed-china-president
 https://www.bbc.com/news/world-asia-china-21819494
 https://www.economist.com/leaders/2013/05/04/xi-jinping-and-the-chinese-dream
 https://www.reuters.com/article/us-china-parliament-xi-timeline/timeline-the-rise-of-chinese-leader-xi-jinping-idUSKCN1GS0ZA

Ангилал:Одооны төрийн тэргүүн
Ангилал:Хятадын Коммунист Намын ерөнхий нарийн бичгийн дарга
Ангилал:БНХАУ-ын улс төрч
Ангилал:Жөжян мужийн захирагч
Ангилал:Фужянь мужийн захирагч
Ангилал:Хятадын коммунист намын гишүүн
Ангилал:Хятадын Коммунист Намын улс төрийн товчооны гишүүн
Ангилал:Гэгээн Андрей одон шагналтан
Ангилал:Леопольдын одон шагналтан (их загалмай)
Ангилал:Хосе Марти одон шагналтан
Ангилал:Хятадууд
Ангилал:1953 онд төрсөн